袁凯
送齐文韶归东阿
江上晴云晴复湿，落絮飞花满原隰。
此时君扣主人门，七尺长身如鹄立。
自言稷下旧诸生，奉命江南宰山邑。
三年仕宦多变故，八口飘零少收拾。
只今零落江海边，终日遑遑但忧悒。
主人闻之不暇沐，握发出户遽延入。
净扫南轩催下榻，更开西第同宴集。
时余挟册依主人，升堂再拜还相揖。
一时爱厚忘尔汝，况肯琐屑论阶级。
朝向春园恣游衍，暮归雪案同温习。
迩来倏忽将五载，岁月荏苒如呼吸。
君居北海我南海，马牛之风岂相及。
偶然相值若弟兄，信是前生有因袭。
今晨忽言归故乡，主人错愕余惊惶。
干戈未息多盗贼，霜露既降无衣裳。
君言狐死尚首丘，况我先陇安能忘。
闻君此语良可伤，欲留不留空断肠。
殷勤劝尔一杯酒，明日思君江水长。